Twee vas vir moord op KZN-polisiemanArgieffoto: SAPD/Facebook Twee mans is Dinsdagoggend in hegtenis geneem nadat hulle glo ’n polisiebeampte in Verulam in KwaZulu-Natal doodgesteek het. Die oorledene, sers. Nduduzo Sibiya (36), was by die Durban Harbour-polisiestasie gevestig. Kapt. Simphiwe Mhlongo, woordvoerder van die Valke, sê Sibiya is Sondag deur die twee verdagtes oorrompel nadat hy ’n vrou wat aangerand is, gehelp het. “Die verdagtes het Sibiya na bewering agtervolg en hom met ’n mes gesteek. Hulle het hom daarna van sy dienspistool beroof,” sê Mhlongo. Sibiya is na ’n nabygeleë hospitaal geneem waar hy aan sy beserings beswyk het. “’n Moordsaak is by die Verulam-polisiestasie aanhangig gemaak en die saak is na die Valke oorgeplaas.” Die verdagtes, onderskeidelik 18 en 25 jaar oud, is vroeg vanoggend (Dinsdag) in Bergville in KwaZulu-Natal opgespoor. Hulle het in dié dorp weggekruip. “Hulle sal na verwagting Woensdag in die landdroshof in Verulam verskyn. Hulle sal teregstaan op aanklagte van moord en roof.” Genl.maj. Leseja Senona, die Valke se provinsiale hoof in KwaZulu-Natal, het die inhegtenisnemings verwelkom. Hy sê die Valke sal nie rus totdat Sibiya se dienspistool opgespoor is nie.